ค่อนข้างยาวนะคะ ปกติแล้วรอบเดือนจะมาค่อนข้างตรง เดือนนี้จะมาวันที่9,10 แต่วันที่ 9 ต้องไปต่างจังหวัด วันที่3ตคที่ผ่านมาจึงไปซื้อยาเลื่อนที่ร้านขายยา และเย็นวันนั้นได้กินหลังอาหารเย็นไป 1 เม็ด แต่คิดว่ามันยังเร็วไป เลยหยุดทานและเช้าวันที่ 4 ไปปรึกษาเภสัชร้านเดิมว่า หยุดทานก่อนแล้วค่อยไปทานใกล้ๆวันได้ไหม วันที่6-7 เภสัชตอบว่าได้ จึงได้หยุดทาน และมาเริ่มทานเช้าวันที่ 6 แต่ตกเย็นวันที่6กลับมาเลือดไหลออกมา 1-2 ครั้ง แต่ไม่เยอะเท่าประจำเดือน จึงไปปรึกษาเภสัชอีกร้าน เขาบอกว่าให้เปลี่ยนมาทานเช้า กลางวัน เย็นแทน เพราะผนังมดลูกน่าจะเริ่มหลุดออกมา จึงทานต่อเนื่องมาเรื่อยๆ จนวันนี้วันที่8 เลือดไหลแบบกระปริบกระปอย ตลอดวัน และมีอาการปวดท้องร่วมด้วย และคิดว่าจะหยุดยาแล้ว และให้ประจำเดือนมาดีกว่า เพราะ เหมือนมันจะเลื่อนไม่ได้แล้ว และทานยาเสียเที่ยว เพราะความเข้าใจผิดที่ทานยาวันแรกไป แบบนี้อันตรายไหมคะ และเลือดจะไหลเป็นปกติวันไหนคะ
สวัสดีค่ะ ยาเลื่อนประจำเดือนคงต้องดูว่าเป็นยาชนิดใด ชื่ออะไร แต่ที่ใช้กันมากในปัจจุบัน เป็นยาเม็ดที่มีตัวยาสำคัญ คือ นอร์-เอ-ทีส-เตอ-โรน (Norethisterone) ซึ่งยานี้มีฤทธิ์คล้ายฮอร์โมนเพศโพรเจสเทอโรน ซึ่งทำให้เยื่อบุโพรงมดลูกหนาขึ้นชั่วคราวและไม่หลุดออกมาเป็นประจำเดือน มีข้อบ่งใช้ในการรักษาความผิดปกติของรอบเดือนหลายชนิดในกรณีนี้หลังจากหยุดการรับประทานยาเลื่อนประจำเดือนไป มักจะมีประจำเดือนมาเป็นปกติภายใน 1-2 สัปดาห์ ผลข้างเคียงจากการใช้ยาเช่นประจำเดือนผิดปกติ เช่น รอบเดือนมาไม่สม่ำเสมอ ประจำเดือนมาถี่แต่มาแบบกะปริบกะปรอย หรือบางรายอาจประจำเดือนไม่มาเลยได้ดังนั้นแนะนำสังเกตอาการว่าหลังจากหยุดยาไปแล้ว เริ่มมีประจำเดือนกลับมาเป็นปกติหรือไม่ ถ้ามีเลือดออกมาแต่ออกกระปริดกระปรอย หรือไม่มา ควรไปพบสูตินรีแพทย์เพื่อตรวจหาสาเหตุเพิ่มเติม